Szám:1-4/2025.

4. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. április 23-i rendes, nyilvános ülésére**

**Tárgy:** **Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosítása**

**Tisztelt Képviselő-testület!**

Városunkban az egyes szociális ellátások és szolgáltatások szabályait Zalaszentgrót Város Önkormányzata Képviselő-testületének 12/2021. (V. 14.) önkormányzati rendelete tartalmazza, melynek módosítását az alábbi körülmények miatt indítványozom jelen előterjesztésemmel.

A 2023. évben a központi feladat-finanszírozású szociális normatíva összege a korábbi évhez képest közel 50 %-kal, 7.920.000 Ft összegre csökkent. 2024. és 2025. évben városunk már nem kapott központi szociális normatívát. Tény tehát, hogy az állam jelentősen visszavonult a szociális ellátások biztosításából a központi forrás jelentős csökkentésével, majd teljes megvonásával, áthárítva a felelősséget elsődlegesen az öngondoskodás kötelezettséggel érintett szociálisan rászorultakra, majd a helyi önkormányzatokra. 2024. óta már teljesen önkormányzati saját forrás hozzárendelésével biztosított a szociális ellátások fedezete. Az idei évi költségvetésben a 2024. évi tényadatok figyelembe vételével 12.720.000 Ft keretösszeg szerepel.

Szociális támogatásaink esetében a jövedelemhatárok több éve nem kerültek felülvizsgálatra. Rendkívüli települési támogatás esetében több mint 10 éve, halálesethez kapcsolódó rendkívüli települési támogatás, a gyermekneveléshez kapcsolódó többletkiadások enyhítését szolgáló rendkívüli települési támogatás és a hozzátartozó ápolásához kapcsolódó rendszeres települési támogatás esetében 2 éve történt jövedelemhatár emelés. A családtámogatási ellátásokból élők esetében a családi pótlék összege évek óta változatlan maradt. A szociális rendeletünk felülvizsgálatát az infláció emelkedése is szükségessé teszi, amely 2025. februárjában már 5,6% volt. Fontos továbbá még figyelembe venni az elmúlt évek negatív gazdasági körülményein túl, hogy a minimálbérek évről évre emelkedtek, 2025-ben 9%-kal, illetve a garantált bérminimum 7%-kal, valamint a 2025. január 1-jei nyugdíjemelés pedig 3,2%-os volt. A folyamatos áremelkedések nem könnyítik meg a nehezebb anyagi körülmények között élő családok életét. Az esetek többségében az élelmiszer vásárlás és gyógyszerek kiváltása jelent gondot, de előfordul, hogy jelentősebb közüzemi számlák kifizetéséhez kérik a segítséget. Az egyes ellátások esetében szükséges a jogosultsági jövedelemhatár emelése a bérek, a nyugdíjak és az infláció emelkedése miatt, mert sajnálatos módon az egyébként minimálisan emelkedett jövedelmek vásárlóértéke jelentősen csökkent.

A szociális igazgatásról és szociális ellátásokról szóló 1993. évi III. törvényben 2023-ban az öregségi nyugdíj mindenkori legkisebb összege helyébe lépő a szociális vetítési alap 2025. évi összege 28.500,-Ft. Ezen szociális vetítési alap képezi a települési támogatások során is az értékelésre kerülő jövedelemhatárt.

Az előzőekben részletezett körülmények alapján mindenképpen indokoltnak tartom a szociális települési támogatás estében a jogosultsági feltételek felülvizsgálatát, amelynek módosítására a következőket javasom:

* A rendkívüli települési támogatások esetében az egy főre jutó havi nettó jövedelmet:
  + családban a szociális vetítési alap háromszorosára (85.500 Ft) javasolt emelni a korábbi 150%-ról (42.750 Ft)
  + különös méltánylást érdemlő esetben a szociális vetítési alap hatszorosára (171.000 Ft) javasolt emelni a korábbi 300%-ról. (85.500 Ft).
* A halálesethez kapcsolódó rendkívüli települési támogatás esetében az egy főre jutó havi nettó jövedelmet:
  + család esetén a szociális vetítési alap négyszeresére (114.000Ft) javasolt emelni a korábbi 250%-ról (71.250 Ft),
  + egyedülálló esetében az ötszörösére (142.500 Ft) javasolt emelni a korábbi 350%-ról (99.750 Ft).
* A gyermekneveléshez kapcsolódó többletkiadások enyhítését szolgáló rendkívüli települési támogatások nagy népszerűségnek örvednek és szükséges a gyermeket nevelő szülő támogatása. A tapasztalatok alapján a támogathatósági küszöb emelése mindenképpen indokolt a vetítési alap kilenceresére (256.500 Ft) az eddigi hétszeres (199.500 Ft) mértékről.
* A hozzátartozó ápolásához kapcsolódó rendszeres települési támogatás esetében is javaslom a jövedelemhatár megemelését
  + háztartás esetén a vetítési alap háromszorosára (85.500 Ft) a korábbi 200%-ról (57.000 Ft),
  + egyedül álló esetén a négyszeresére (99.750 Ft) a korábbi 250%-ról (71.250 Ft).

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítását egyrészt indokolja, hogy az önkormányzati települési támogatások esetében a jogosultsági jövedelemhatár évek óta nem került felülvizsgálatra, amit jelenleg mindenképpen indokol az elmúlt időszakban bekövetkezett gazdasági recesszió, magas fogyasztói infláció és a jövedelmek vásárlóértékének jelentős visszaesése. Az adminisztratív terhek a rendelet módosítását követően nem növekednek. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendelet módosítása igazodik a minimálbérek emeléséhez, amely 2025-ben 9%-kal emelkedett, illetve a garantált bérminimum 7%-kal. Továbbá a 2025. január 1-jei nyugdíjemeléshez, amely 3,2%-os volt. A rendelet módosítás érinti az egyes ellátások szabályozását.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A költségvetés szociális kerete által adott pénzügyi feltételek rendelkezésre állnak, azonban a jövedelemhatárok emelése többletkiadást eredményezhet és szükségessé válhat a szociális ellátások keretösszegének emelése.

A fentiek szerint javaslom az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosításának elfogadását.

A Pénzügyi és Gazdasági Bizottság az előterjesztést a 2025. április 16-i ülésén megtárgyalta, a .…/2025.(IV.16.) számú határozatával elfogadta és a Képviselő-testületnek elfogadásra javasolja.

A Szociális és Humán Ügyek Bizottsága az előterjesztést a 2025. április 16-i ülésén megtárgyalta, a .…/2025.(IV.16.) számú határozatával elfogadta és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az I. számú melléklet szerinti tartalommal elfogadni.

**Zalaszentgrót**, 2025.április 11.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |